CELEX: 52012PC0449
Language: mt
Date: 2012-08-09
Title: Proposta għal REGOLAMENT TAL-PARLAMENT EWROPEW U TAL-KUNSILL dwar l-allokazzjoni ta' kwoti tar-rati tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea

|
			
		
		
		52012PC0449
		
			Proposta għal REGOLAMENT TAL-PARLAMENT EWROPEW U TAL-KUNSILL dwar l-allokazzjoni ta' kwoti tar-rati tariffarji li japplikaw għall-esportazzjonijiet ta' injam mill-Federazzjoni Russa lejn l-Unjoni Ewropea /* COM/2012/0449 final - 2012/0217 (COD) */
			
				
		
		
			
			   	MEMORANDUM
TA’ SPJEGAZZJONI
Fil-kuntest tal-adeżjoni tagħha
fl-Organizzazzjoni Dinjija tal-Kummerċ (WTO), il-Federazzjoni Russa qablet
li tnaqqas ir-rati tad-dazju għall-esportazzjoni applikati bħalissa
fuq il-prodotti tal-injam mhux ipproċessat. Għal ċerti tipi ta'
injam, jiġifieri xi speċijiet tal-injam koniferu (jiġifieri
l-abit u l-arżnu), ir-Russja qablet li tiftaħ il-kwoti tar-rati
tariffarji għall-esportazzjonijiet ta' dawk il-prodotti u li talloka sehem
speċifiku tal-kwoti lill-Unjoni Ewropea (UE). Ir-rati tad-dazju
għall-esportazzjoni fil-limiti tal-kwoti tariffarji se jiġu applikati
f’livell imnaqqas sinifikattivament (jiġifieri 13 % għall-abit u
15 % għall-arżnu, bil-kontra tar-rata tad-dazju attwali mhux
marbuta għall-esportazzjoni barra mill-kwota ta’ 25 %, iżda mhux
anqas minn 15 EUR/m³). Dawn l-impenji speċifiċi tal-Federazzjoni
Russa ġew inklużi fl-Iskeda tad-WTO tal-Konċessjonijiet
tagħha bħala Anness għall-Parti V tal-Iskeda. 
Ftehim bilaterali f’forma ta’ Skambju ta’ Ittri
(minn hawn ’il quddiem imsejjaħ “il-Ftehim”) jistabbilixxi
dispożizzjonijiet ġenerali dwar l-implimentazzjoni tas-sehem
speċifiku tal-kwoti allokat għall-UE. B'mod partikolari, il-Ftehim
jistipula li l-kwantitajiet tas-sehem tal-UE tal-kwoti tar-rati tariffarji
għandhom jiġu ġestiti mill-UE, u li l-Federazzjoni Russa
għandha toħroġ liċenzji tal-esportazzjoni bbażati fuq
id-dokumentazzjoni rilevanti tal-importazzjoni maħruġa mill-UE.
Il-Ftehim jipprevedi wkoll l-elaborazzjoni
mill-UE u mill-Federazzjoni Russa ta' modalitajiet tekniċi aktar
dettaljati dwar il-ġestjoni tal-kwoti tar-rati tariffarji bid-dħul
fis-seħħ tal-Ftehim. Tali modalitajiet tekniċi huma inklużi
fi Protokoll, negozjat bejn l-UE u l-Gvern tal-Federazzjoni Russa (minn issa ’l
quddiem imsejjaħ "il-Protokoll"). Il-Protokoll jistabbilixxi
r-regoli dwar il-ġestjoni tal-kwoti tar-rati tariffarji
għall-esportazzjoni u tal-esportazzjonijiet f'dawk il-kwoti, inklużi
d-dispożizzjonijiet dwar il-kooperazzjoni tal-awtoritajiet kompetenti tal-Unjoni
Ewropea u tal-Gvern tal-Federazzjoni Russa neċessarji biex ikun
żgurat it-tħaddim adegwat tas-sistema.
L-UE għandha interess kbir fil-kwoti
tar-rati tariffarji li jipprovdu vantaġġi sinifikanti
għall-esportazzjonijiet tal-injam mir-Russja, bid-dazji fil-kwoti mnaqqsin
sinifikattivament meta mqabblin mad-dazji barra mill-kwoti (mhux marbutin).
B’mod partikolari, l-industriji forestali tal-UE u l-utenti ’l isfel fil-katina
bħall-industriji tal-karta, tal-kostruzzjoni u tal-għamara ntlaqtu
ħażin minn żidiet konsekuttivi tad-dazji
għall-esportazzjoni tal-injam li ilhom jiġu applikati
mill-Federazzjoni Russa mill-2007. L-operaturi ekonomiċi fl-UE issa huma
ħerqanin għal aċċess għal dik il-materja prima
b’kondizzjonijiet imtejbin b’mod sinifikattiv, u essenzjalment il-kwoti
tar-rati tariffarji ġew stabbiliti fl-interess tagħhom.
Sabiex tkun garantita l-applikazzjoni
effettiva tas-sistema ta' ġestjoni stipulata fil-Ftehim u fil-Protokoll sa
żmien l-adeżjoni tal-Federazzzjoni Russa fid-WTO, il-Ftehim u
l-Protokoll għandhom ikunu applikati provviżorjament minn dakinhar li
l-Federazzjoni Russa taderixxi mad-WTO. L-Artikolu 3
tad-Deċiżjoni tal-Kunsill 2012/105/UE
tal-14 ta’ Diċembru 2011 dwar l-iffirmar, f'isem l-Unjoni
Ewropea, u l-applikazzjoni provviżorja tal-Ftehim u l-Protokoll, jikkonferma
l-applikazzjoni provviżorja kemm tal-Ftehim u kemm tal-Protokoll, sakemm
jiġu ffinalizzati l-proċeduri għall-konklużjoni tal-Ftehim.
Il-Kummissjoni għandu jkollha
s-setgħa li tadotta d-dispożizzjonijiet neċessarji
għall-ġestjoni tal-kwantitajiet tal-kwoti tar-rati tariffarji
allokati għall-esportazzjonijiet lejn l-UE permezz ta' att ta'
implimentazzjoni. L-Artikolu 4 tad-Deċiżjoni tal-Kunsill 2012/105/UE
tal-14 ta’ Diċembru 2011 dwar l-iffirmar, f'isem l-Unjoni
Ewropea, u l-applikazzjoni provviżorja tal-Ftehim u l-Protokoll, awtorizza
lill-Kummissjoni biex tadotta regoli dettaljati dwar il-metodu tal-allokazzjoni
tal-awtorizzazzjonijiet tal-kwoti skont l-Artikolu 5, il-paragrafu 2,
tal-Protokoll, u kwalunkwe dispożizzjoni oħra neċessarja
għall-ġestjoni mill-Unjoni Ewropea tal-kwantitajiet tal-kwoti
tar-rati tariffarji allokati għall-esportazzjonijiet lejn l-Unjoni
Ewropea. Fuq din il-bażi, ir-Regolament ta’ Implimentazzjoni
tal-Kummissjoni (UE) Nru 498/2012 tat-12 ta’ Ġunju 2012
stabbilixxa r-regoli ta’ implimentazzjoni provviżorji neċessarji
bil-għan li jkun hemm ġestjoni kompletament operattiva tal-UE
tas-sehem tagħha tal-kwoti tar-rati tariffarji saż-żmien meta
l-Federazzjoni Russa tissieħeb fid-WTO. Madankollu, ir-Regolament ta’
Implimentazzjoni tal-Kummissjoni (UE) Nru 498/2012 mhux ser jibqa’
japplika fid-data meta l-Protokoll ma jibqax jiġi applikat
provviżorjament (cf. l-Artikolu 20(2) tar-Regolament ta’
Implimentazzjoni tal-Kummissjoni (UE) Nru 498/2012). Il-Kummissjoni
għalhekk għandha tingħata s-setgħa, permezz ta’ Regolament
tal-Parlament Ewropew u tal-Kunsill adottat skont proċedura
leġiżlattiva ordinarja, li tadotta d-dispożizzjonijiet ta’
implimentazzjoni definittivi neċessarji. 
Sabiex ikun hemm ġestjoni operattiva bla
xkiel mill-UE tas-sehem tagħha tal-kwoti tar-rati tariffarji
saż-żmien meta l-Federazzjoni Russa tissieħeb mad-WTO,
il-Kapitolu 7 tar-Regolament ta' Implimentazzjoni tal-Kummissjoni (UE)
Nru 498/2012 stabbilixxa dispożizzjonijiet relatati ma' ċerti
passi preparatorji, li għandhom jittieħdu immedjatament wara
d-dħul fis-seħħ tar-Regolament ta’ Implimentazzjoni
provviżorju. Dawn il-miżuri preparatorji huma meħtieġa biex
jiġu kkalkolati l-ammonti massimi tal-importazzjoni (l-hekk imsejħa
“limiti massimi”) għal dawk il-kumpaniji li jistgħu jgħidu li
għandhom stejtus ta’ importatur “tradizzjonali” tul l-ewwel tliet perjodi
tal-kwota tal-applikazzjoni tal-Ftehim u tal-Protokoll (cf.
l-Artikolu 5(4) tal-Protokoll). 
L-effetti legali tal-miżuri preparatorji
meħudin skont ir-Regolament ta’ Implimentazzjoni tal-Kummissjoni (UE)
Nru 498/2012 għandhom, għalhekk, jinżammu fir-regolament
ta’ implimentazzjoni l-ġdid, li għandu jiġi adottat
mill-Kummissjoni sabiex jiġu żgurati ċertezza u kontinwità
legali għall-operaturi ekonomiċi.
2012/0217 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
dwar l-allokazzjoni ta' kwoti tar-rati
tariffarji li japplikaw għall-esportazzjonijiet ta' injam
mill-Federazzjoni Russa lejn l-Unjoni Ewropea
IL-PARLAMENT
EWROPEW U L-KUNSILL TAL-UNJONI EWROPEA,
Wara li
kkunsidraw it-Trattat dwar il-Funzjonament tal-Unjoni Ewropea, u b’mod
partikolari l-Artikolu 207 tiegħu,
Wara li
kkunsidraw il-proposta tal-Kummissjoni Ewropea,
Wara
t-trażmissjoni tal-abbozz tal-att leġiżlattiv lill-Parlamenti
nazzjonali,
Filwaqt li
jaġixxu skont il-proċedura leġiżlattiva ordinarja[1],
Billi:
(1)       Meta
titqies l-importanza ekonomika għall-Unjoni Ewropea tal-importazzjonijiet
ta' injam mhux ipproċessat u l-importanza li għandha l-Federazzjoni
Russa għall-Unjoni bħala fornitur ta' injam mhux maħdum,
il-Kummissjoni nnegozjat mal-Federazzjoni Russa impenji mill-Federazzjoni Russa
biex jitnaqqsu jew jiġu eliminati d-dazji tagħha tal-esportazzjoni
applikati attwalment fuq l-injam mhux ipproċessat.
(2)       Dawn
l-impenji, li se jsiru parti mill-Iskeda ta’ Konċessjonijiet
tal-Organizzazzjoni Dinjija tal-Kummerċ (WTO) għall-Federazzjoni
Russa hekk kif taderixxi mad-WTO, jinkludu l-kwoti tar-rati tariffarji
għall-esportazzjoni ta’ tipi speċifikati ta' injam koniferuż, li
sehem minnu kien allokat għall-esportazzjoni lejn l-Unjoni.
(3)       Fil-kuntest
tan-negozjati li jirrigwardaw l-adeżjoni tal-Federazzjoni Russa mad-WTO,
il-Kummissjoni nnegozjat mal-Federazzjoni Russa, f'isem l-Unjoni, Ftehim
fil-forma ta' Skambju ta' Ittri relatat mal-ġestjoni ta' dawk il-kwoti
tar-rati tariffarji li japplikaw għall-esportazzjonijiet ta' ċertu
injam koniferuż mill-Federazzjoni Russa lejn l-Unjoni[2] (minn hawn 'il quddiem
imsejjaħ "il-Ftehim").
(4)       Kif
previst fil-Ftehim, l-Unjoni u l-Federazzjoni Russa nnegozjaw ukoll
modalitajiet tekniċi dettaljati dwar il-ġestjoni tal-kwoti tar-rati
tariffarji, li huma inklużi fi ftehim fil-forma ta' Protokoll innegozjat
bejn l-Unjoni u l-Gvern tal-Federazzjoni Russa[3]
(minn hawn 'il quddiem imsejjaħ "il-Protokoll").
(5)       Fl-14 ta’ Diċembru 2011
il-Kunsill adotta d-Deċiżjoni 2012/105/UE[4] li tawtorizza l-iffirmar
tal-Ftehim u l-Protokoll u l-applikazzjoni provviżorja tagħhom
mid-data tal-adeżjoni tal-Federazzjoni Russa mad-WTO. Il-Ftehim u
l-Protokoll ġew iffirmati fis-16 ta’ Diċembru 2011. 
(6)       L-Unjoni
Ewropea għandha tiġġestixxi s-sehem tal-kwoti tar-rati
tariffarji allokati lilha permezz tal-proċeduri interni tagħha, skont
l-istipulazzjonijiet tal-Ftehim. Id-Deċiżjoni 2012/105/UE tistipula
li l-Kummissjoni għandha tadotta regoli dettaljati dwar il-metodu ta' kif
jiġu allokati l-awtorizzazzjonijiet tal-kwoti skont il-Protokoll, u kull
dispożizzjoni oħra neċessarja għall-ġestjoni,
min-naħa tal-Unjoni Ewropea, tal-kwantitajiet tal-kwoti tariffarji allokati
għall-esportazzjonijiet lejn l-Unjoni Ewropea. Ir-Regolament ta’
Implimentazzjoni tal-Kummissjoni (UE) Nru 498/2012
tat-12 ta' Ġunju 2012 dwar l-allokazzjoni ta’ kwoti tar-rati tariffarji li japplikaw
għall-esportazzjonijiet ta’ injam mill-Federazzjoni Russa lejn l-Unjoni
Ewropea[5] stabbilixxa r-regoli ta’ implimentazzjoni
provviżorji neċessarji, bil-għan li tkun tista’ ssir
ġestjoni kompletament operattiva mill-Unjoni tas-sehem tagħha ta'
kwoti ta' rati tariffarji sa meta l-Federazzjoni Russa tissieħeb mad-WTO.
Dak ir-Regolament mhux se jibqa’ japplika ladarba l-Ftehim u l-Protokoll
jiġu konklużi u jidħlu fis-seħħ. 
(7)       Sabiex
jiġu żgurati kundizzjonijiet uniformi għall-implimentazzjoni
tal-Ftehim u l-Protokoll wara d-dħul fis-seħħ tagħhom,
għandhom jingħataw setgħat ta’ implimentazzjoni
lill-Kummissjoni. Dawk is-setgħat għandhom jiġu
eżerċitati skont ir-Regolament (UE) Nru 182/2011 tal-Parlament
Ewropew u tal-Kunsill tas-16 ta’ Frar 2011 li jistabbilixxi
r-regoli u l-prinċipji ġenerali dwar il-modalitajiet ta’ kontroll
mill-Istati Membri tal-eżerċizzju mill-Kummissjoni tas-setgħat
ta’ implimentazzjoni[6].
(8)       Il-proċedura
ta’ eżami għandha tintuża għall-adozzjoni ta’ atti ta’
implimentazzjoni li jistabbilixxu r-regoli dwar il-metodu tal-allokazzjoni
tal-awtorizzazzjonijiet tal-kwoti u ta’ kwalunkwe dispożizzjoni oħra
neċessarja għall-ġestjoni mill-Unjoni tal-kwantitajiet tal-kwoti
tariffarji allokati għall-esportazzjonijiet lejn l-Unjoni
fl-implimentazzjoni tal-Ftehim u tal-Protokoll, minħabba li dawk l-atti
huma atti relatati mal-politika kummerċjali komuni u għalhekk
jaqgħu taħt il-punt (iv) tal-Artikolu 2(2)(b) tar-Regolament
(UE) Nru 182/2011.
(9)       Sabiex
jiġu żgurati ċ-ċertezza u l-kontinwità legali
għall-operaturi ekonomiċi, l-effetti legali tal-miżuri
preparatorji li diġà ttieħdu skont ir-Regolament ta’ Implimentazzjoni
(UE) Nru 498/2012 għandhom jinżammu mill-atti ta’
implimentazzjoni l-ġodda li għandhom jiġu adottati skont dan
ir-Regolament, bħallikieku dawk il-miżuri preparatorji ttieħdu
skont id-dispożizzjoni korrispondenti ta’ dawk l-atti ta’ implimentazzjoni
l-ġodda. 
ADOTTAW DAN IR-REGOLAMENT:
Artikolu 1
1.           Fl-implimentazzjoni
tal-Ftehim bejn l-Unjoni Ewropea u l-Federazzjoni Russa relatat
mal-amministrazzjoni tal-kwoti tar-rati tariffarji li japplikaw
għall-esportazzjonijiet tal-injam mill-Federazzjoni Russa lejn l-Unjoni u
l-Protokoll dwar il-modalitajiet tekniċi skont il-Ftehim, il-Kummissjoni
għandha tadotta regoli dettaljati dwar il-metodu ta’ allokazzjoni
tal-awtorizzazzjonijiet tal-kwoti skont il-paragrafu 2 tal-Artikolu 5
tal-Protokoll, u kwalunkwe dispożizzjoni oħra neċessarja
għall-ġestjoni mill-Unjoni tal-kwantitajiet tal-kwoti tar-rati
tariffarji allokati għall-esportazzjonijiet lejn l-Unjoni. Dawn l-atti ta’
implimentazzjoni għandhom jiġu adottati f'konformità mal-proċedura
ta’ eżami msemmija fl-Artikolu 2.
2.           L-atti ta’ implimentazzjoni
msemmija fil-paragrafu 1 għandhom iżommu l-effetti legali
tal-miżuri preparatorji meħudin skont ir-Regolament ta’
Implimentazzjoni (UE) Nru 498/2012.
Artikolu 2
Il-Kummissjoni għandha tkun megħjuna
mill-Kumitat tal-Injam imwaqqaf bl-Artikolu 5 tad-Direttiva 2012/105/UE.
Dak il-kumitat għandu jkun kumitat fit-tifsira tar-Regolament (UE)
Nru 182/2011. Il-Kumitat tal-Injam jista’ jeżamina kwalunkwe
kwistjoni dwar l-applikazzjoni ta’ dan il-Ftehim u l-Protokoll, imqajma
mill-Kummissjoni jew fuq talba ta’ Stat Membru. 
Fejn issir referenza għal dan l-Artikolu,
għandu japplika l-Artikolu 5 tar-Regolament (UE) Nru 182/2011.
Artikolu 3
Dan ir-Regolament għandu jidħol
fis-seħħ fil-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika
direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               Pożizzjoni tal-Parlament Ewropew ta’ [XXX] u d-Deċiżjoni tal-Kunsill ta’ [XXX]. 
[2]               ĠU L 57, 29.2.2012, p. 3.
[3]               ĠU L 57, 29.2.2012, p. 5.
[4]               ĠU L 57, 29.2.2012, p. 1.
[5]               ĠU L 152, 13.6.2012, p. 28. 
[6]               ĠU L 55, 28.2.2011, p. 13.